
Olen nähnyt tämän satoja kertoja. Kokenut ammattilainen, työuraa takana 15-25 vuotta, lähettää hakemuksen toisensa jälkeen. Ei tärppää. Hän ei ymmärrä miksi, vaikka hänen osaamisensa on kiistatonta.

Ongelma ei ole osaaminen. Ongelma on se, että hän puhuu väärää kieltä. Tämä kirja opettaa sinut puhumaan oikeaa.

Minun normaalissa arjessani keskustelen päivittäin kokeneiden mutta hämmentyneiden ammattilaisten kanssa, jotka ovat omilla aloillaan arvostettuja ammattilaisia tai vasta urapolkunsa alkupäässä olevia innokkaita nuoria. Yhteistä heille on se, että oman osaamisen myyminen nykytilanteessa tuntuu oudolta, koska heidän mielessään pyörivät ikivanhat ja kammottavan virheelliset iskulauseet:

"Kyllä tekevälle aina töitä löytyy"

"Hyvä tuote myy itse itsensä"

Samaan aikaan käydessäni lähikaupassa huomaan kassan lehtitelineessä iltapäivä- ja naistenlehtien kannessa työnhakuun liittyviä otsikkonostoja. Suomen työttömyys on tätä kirjoittaessani maaliskuussa 2026 Euroopan karmein ja tilanne huutaa ratkaisuja.

Olen toiminut rekrytoinnin parissa vuodesta 1987 lähtien. Tämän matkan varrella olen huomannut, että rekrytoija on ystävilleen ja tutuilleen vähän kuin lääkäri tai juristi: "Voisitko vähän vilkaista tätä CV:tä?" -pyyntöjä satelee jatkuvasti. Tämä kirja on vastaukseni noihin pyyntöihin. Se on kirjoitettu sinulle, joka etsit työtä, mutta myös sinulle, joka vasta harkitset seuraavaa siirtoasi.

Haluan kuitenkin varoittaa: tämä ei ole perinteinen työnhakuopas. En tarjoa sinulle geneerisiä listoja "oikeista" vastauksista tai valmiita pohjia, joita kopioimalla katoat rekrytointijärjestelmien mustiin aukkoihin. Sen sijaan tarjoan sinulle ymmärrystä. Avaan rekrytoinnin mustan laatikon ja näytän, mitä organisaation sisällä oikeasti tapahtuu. Et saa oikeita vastauksia ulkopuolelta syötettynä, vaan annan sinulle eväät ymmärtää tilanteesi ja sanoittaa se oikein.

Tämän kirjan filosofia on yksinkertainen: Lopeta työn hakeminen ja ala tarjota ratkaisuja.

Opit tässä kirjassa katsomaan itseäsi "työnantajan linssien" läpi ja ymmärtämään työntekijän välinearvon. Käymme läpi, miten sanoitat osaamisesi STAR-mallilla, miten kirjoitat ovia avaavia kipukirjeitä ja miten loistat haastattelussa omana itsenäsi, ilman turhaa roolin vetämistä.

Työmarkkinat voivat olla tylyt, ja hylkäyskirjeet koettelevat itsetuntoa. Mutta kuten tulet lukemaan, kyse on strategiasta ja viestinnästä, ei sinun arvostasi ihmisenä. Olen itsekin kokenut urallani tyrskyjä ja perustanut yrityksiä. Tiedän miltä tuntuu, kun peli on kovaa. Siksi haluan antaa sinulle ne työkalut, joilla otat ohjat omiin käsiisi. Tästä samasta syystä olen kesällä 2025 yhdistänyt voimani Seera Loden ja Joel Mustosen kanssa ja perustimme Urapartnerit auttaaksemme suomalaisia työnhaussaan.

Kun suljet tämän kirjan, toivon, että et vain tiedä, miten kirjoittaa parempi CV. Toivon, että ymmärrät oman markkina-arvosi ja astut seuraavaan kohtaamiseen itsevarmuudella, jota ei voi näytellä.

Nyt on aika lopettaa uhrina oleminen ja ryhtyä ratkaisijaksi.

Jukka Walliander

Pornainen, maaliskuussa 2026

P.S. Kiitos Katriinalle, Roopelle ja Pepille - tästä kirjasta taisi sittenkin tulla totta.

Samoin haluan kiittää kaikkia kollegojani tällä rekrytoijan taipaleella Pleinert & Partnerilla, StaffPoint Executivella ja Urapartnereissa. Ilman teitä olisi minun osaamiseni jotain aivan muuta.




1. Johdanto - Miksi ymmärrys voittaa kikkailun?

1.1 Ymmärrys ennen kikkailua

En ole koskaan pitänyt populistisista kikkapankeista, joissa tarjotaan helppoja pikaratkaisuja monimutkaisiin ongelmiin. Tiedän, että sellaiset otsikot keräävät klikkauksia, mutta ne johtavat harvoin aitoon työllistymiseen.

Sen sijaan uskon ihmisen kykyyn ymmärtää mutkikkaita asioita, kunhan asioiden taustat ja sidosryhmien motiivit kerrotaan selvästi. Tässä kirjassa en pelkästään sano "tee näin", vaan avaan sinulle, mitä rekrytointiprosessin eri vaiheissa organisaation sisällä oikeasti tapahtuu.

1.2 Hyötynäkökulma ja välinearvo

Käytän tässä kirjassa kerta toisensa jälkeen työnantajan näkökulmaa, koska työnhaku on täysin verrattavissa myyntiin. Tuote on oma työpanoksesi, ja sinun on osattava puhua siitä kohderyhmää kiinnostavalla tavalla.

On tärkeää ymmärtää, että mikään organisaatio ei ole olemassa vain työllistääkseen ihmisiä. Olipa kyseessä pörssiyhtiö, julkinen sektori tai kolmannen sektorin toimija, se on olemassa tiettyä tarkoitusta varten. Ihmisellä on suuri arvo ihmisenä, mutta organisaation kannalta työntekijällä on välinearvo. Johtajilla on tavoitteita, ja he tarvitsevat resursseja niiden saavuttamiseen.

Kun ymmärrät nämä motiivit, ymmärrät myös, miksi sinun kannattaa toimia tietyllä tavalla. Jokaisen työnhakijan tilanne on erilainen, mutta tiedän kokemuksesta, että tämän kirjan neuvoilla on autettu jo lukuisia ihmisiä työllistymään - mukaan lukien minut itseni.

Kirjan kirjoittamisen aikana olemme perustaneet Urapartnerit. Tuolla yrityksellä ja tällä kirjalla on sama tavoite: auttaa ihmisiä oppimaan, miten työmarkkinat toimivat, ja löytämään itselleen mieluisa paikka niiltä.

Toivottavasti sinäkin hyödyt tästä teoksesta.




2. Mitä sinä oikeasti haluat tehdä?

Olet avannut tämän kirjan todennäköisesti siksi, että olet joko hakemassa töitä tai suunnittelet siirtoa lähitulevaisuudessa. Se on hyvä alku. On viisasta suhtautua työnhakuun nöyrästi ja hakea siihen uutta perspektiiviä.

Pysähdytään kuitenkin hetkeksi lukujen ääreen. Vietämme elämästämme perinteisen 8-8-8-jaon mukaisesti kolmanneksen nukkuen, kolmanneksen vapaa-ajalla ja viimeisen kolmanneksen työssä. Kun lasketaan mukaan työmatkat ja se aika, jonka työ hallitsee ajatuksiamme vapaalla, päädymme tulokseen, jossa vietämme töiden parissa enemmän aikaa kuin perheemme ja läheistemme kanssa.


Sillä on siis helvetisti merkitystä, mitä teet ja miten siinä viihdyt. Anteeksi karkea kielenkäyttöni, mutta halusin tehdä asian todella selväksi.

2.1 "Rahaa on saatava" - Riittääkö se?

Kaikilla on omat lähtökohtansa. Raadollisimmillaan tilanne on se, että vuokra on maksettava ja jääkaappiin on saatava ruokaa. Silloin tuntuu, ettei millään muulla ole väliä.

Mutta onko todella niin? Olisitko valmis tekemään ihan mitä tahansa vain saadaksesi laskut maksettua? Onneksi suomalainen turvaverkko antaa useimmille meistä edes hieman happea miettiä. Toisessa päässä ovat ne, joilla asiat ovat jo hyvin, mutta he haluavat kiivetä Maslow'n tarvehierarkiassa vielä sen yhden askeleen ylemmäs.

Olipa tilanteesi mikä tahansa, sinun on ensin selvitettävä itsellesi, mitä haluat. Kuten Andy McCoy aikanaan totesi: "Sun täytyy olla tarkkana mitä sä haluut, koska sä voit saada sen."

2.2 Konsultin ansa

Suorahakukonsulttina olen törmännyt tähän useasti: ehdokas on niin imarreltu yhteydenotostani, että hän unohtaa pohtia, haluaako hän oikeasti kyseistä työtä. Ajatellaan, että "jos kerran ammattilainen minua tähän ehdottaa, niin pakkohan minun on olla sopiva".

Tämä on suora tie lyhyisiin työsuhteisiin ja tyytymättömyyteen. Päällisin puolin hienolta näyttävät puitteet eivät auta, jos huomaat tekeväsi asioita, joista et aidosti pidä.

2.3 Haluatko jotain kohti vai jostain pois?

Tämä on ensimmäinen kysymys, jonka esitän jokaiselle uravalmennettavalleni. Vastaus paljastaa kaiken.

Kuulen usein kyllästymisestä. Nykyinen työ ei innosta, esimies ei ymmärrä, organisaatio ei kehity. Kaikki tämä voi olla totta. Mutta kyllästyminen ei ole suunta, se on tekosyy. Jos et ole avannut suutasi nykyisessä tehtävässä ja sanonut ääneen mitä tarvitset, miksi se muuttuisi seuraavassa paikassa?

Kuulen myös halusta oppia uutta ja venyttää aivolihasta. Kuulostaa hyvältä. Mutta useimmiten se tarkoittaa, että muutosta halutaan ilman että ollaan valmiita maksamaan sen hintaa. Tarjolla on ollut mahdollisuuksia, mutta niihin ei ole uskallettu tarttua.

Sanotaan se suoraan: jokainen muutos vaatii jostain luopumista. Tutusta. Turvallisesta. Ehkä hyvästä palkasta. Ehkä statuksesta. Ehkä vain siitä mukavasta ajatuksesta, että asiat muuttuvat itsestään, jos odottaa tarpeeksi kauan.

Ne eivät muutu.

Jos vastauksesi on "haluan pois" - selvitä ensin miksi se asia ei muutu siellä missä nyt olet. Jos se ei muutu siksi, että et ole yrittänyt niin yritä ensin. Jos se ei muutu siksi, että olet yrittänyt ja seinä ei anna periksi on aika lähteä. Silloin tiedät myös mihin suuntaan et halua enää mennä.

Jos vastauksesi on "haluan kohti jotain" — hyvä. Mitä se jokin on? Ja oletko valmis maksamaan sen hinnan?

Kumpi sinä olet?

2.4 Millaisia ongelmia haluat elääksesi ratkoa?

Kukaan muu maailmassa ei osaa vastata kysymykseen "mitä haluan tehdä" kuin sinä itse. Eräs viisas opettaja esitti oppilailleen kysymyksen: "Millaisia ongelmia haluat elääksesi ratkoa?"

Siitähän työelämässä on kyse. Automekaanikko ratkoo autojen vikoja. Juristi ratkoo lainopillisia solmuja. Insinööri ratkoo teknisiä haasteita. Hoitohenkilökunta ratkoo terveysongelmia.

Me teemme näitä valintoja jo nuorena koulutuspolulla, mutta onko se vastaus lukittu loppuelämäksi? Haluatko edelleen ratkoa samoja asioita kuin teini-ikäisenä haaveilit?

Kysy itseltäsi rehellisesti: Haluanko tehdä asioita käsilläni vai abstraktien käsitteiden parissa? Antavatko ihmiskontaktit minulle energiaa vai vievätkö ne sitä? Haluanko kantaa vastuuta toisista ihmisistä esihenkilönä? Onko jatkuva oppiminen minulle elinehto vai haluanko vain säilyttää tasoni? Salliiko elämäntilanteeni matkustamisen ja joustavat työajat?

Monet uravalmennettavani huomaavat vasta nyt, että he ovat päätyneet nykyiselle uralleen vanhempien ohjaamina tai kavereita seuraten. Yksi syy nykyurallesi saattaa olla myös vuosien takainen näkymä työmahdollisuuksista ja niiden runsaudesta, jotka ovat sittemmin muuttuneet. Kuten Talking Heads aikanaan lauloi: "And you may ask yourself, 'Well, how did I get here?'"

2.5 Yrittäjyys - se suuri tuntematon

Noin 40-50 vuoden iässä lähes jokainen asiantuntija miettii vähintään kerran yrittäjyyttä. Se on luonnollinen vaihe: takana on parikymmentä vuotta uraa ja edessä häämöttää eläkeikä. Jos jatkat samalla uralla, näyttääkö loppumatka kiehtovalta?

Yrittäjyys pelottaa usein epävarmuuden takia. Mutta mietitäänpä hetki

